Suurimaid kahjustusi tekitas tromb oma liikumise teel Krabi külas, kus külapark on praktiliselt kogu ulatuses risti-rästi maha murtud ning seal lähedal asuvate majade ümbruses ka üksikud õunapuud ja mõned väga suured puud juurtega välja kistud. See näitab trombi kiirust ja jõudu. Maru liikus Krabilt Pähni poole ja kogu tee ulatuses on maas murdunud oksad, peenemad puud. Tee servas asuvatel puudel on lehed justkui pahupidi pööratud. Tundub, et tromb liikus mööda tuulekoridore, s.o  mööda teed ja teeservi, vaibus pisut raiesmikel ja siis liikus jõudu kogudes taas Antsla poole.